Kalendar događanja Dubrovnika

IZLOŽBA VIDLJIVE
2024-04-13 19:00 - 2024-05-26 20:00 (Europe/Zagreb) | Umjetnička galerija Dubrovnik, Frana Supila 23, DUBROVNIK, Dubrovačko - neretvanska županija, 20000, Hrvatska
Projekt Vidljive nastao je iz činjenice da je u muzejskim zbirkama zastupljeno vrlo malo autorica, te polazi od ideje timskog rada i umrežavanja srodnih institucija radi postizanja što cjelovitijeg i boljeg rezultata projekta. Izložbom se kroz tematske cjeline predstavlja suvremena umjetnička produkciju autorica kroz sve medije sa željom da se osvijesti nužnost za ravnopravnom vidljivošću i zastupljenošću autorica naspram autora u muzejskim kolekcijama i programskim realizacijama. Produkcija autorica obuhvaća široki raspon tema i senzibiliteta i nedvojbeno zaslužuje veću vidljivost i pozornost stručne i šire javnosti.
Autorica izložbene koncepcije Martina Munivrana (MSU, Zagreb) pozvala je stručne suradnice iz srodnih muzejskih institucija koje su obradile regionalni pregled suvremene umjetničke ženske scene: Jasminku Babić (Galerija umjetnina, Split),Vilmu Bartolić (Muzej moderne i suvremene umjetnosti, Rijeka), Valentinu Radoš (MLU, Osijek), Rozanu Vojvoda (UGD, Dubrovnik). Ana Škegro (MSU Zagreb) obradila je performativni, a Branka Benčić (MMSU, Rijeka) filmski program.
Izložba se u svibnju 2023. otvorila u MSU u Zagrebu, od prosinca 2023. do početka veljače 2024. bit će postavljena u MMSU u Rijeci, od veljače do kraja ožujka 2024. u Galeriji umjetnina u Splitu, u travnju i svibnju 2024. u Umjetničkoj galeriji u Dubrovniku , a od srpnja-kolovoza 2024. u MLU u Osijeku.
